觀潮行
作者：釋寶曇
朝代：宋

paragraphs: 八月十八錢塘時，潮頭攪海雷怒飛。
更遭風日薄於紙，海山數點青依依。
爛銀斜侵雲鬢脚，生綃直下鮫人機。
玉龍宛轉一千丈，卧噀殘雪吹人衣。
天關擊鼓地軸折，想見水府驚顛隮。
紅幡綠蓋弄潮者，出沒散亂同鳬鷖。
操舟之子誇第一，倏忽東湧還沉西。
萬人揶揄等兒戲，我說性命如湯雞。
似聞潮生到彭蠡，伹輥暗浪中黄泥。
不知珠宮貝闕何世乃居此，亦有霓旌素節日夜朝京師。
又疑春秋戰罷兩蝸角，凍血不洗鋒差差。
至今官渡賣牌者，莫雨不管吳儂悲。